《秋日同郭鸿胪集赵明府宅对菊得寒字》
明代·胡应麟

绿野晴开一径宽，清尊携客此盘桓。千枝的皪明秋序，万朵娉婷立暮寒。

露色总深陶令采，霜华谁问楚臣餐。西风拂面饶相笑，得似龙山座里看。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。